b'\n_START_ARTICLE_\nFrance Balanti\xc4\x8d\n_START_SECTION_\n\xc5\xbdivljenje\n_START_PARAGRAPH_\nPesnik je bil pri \xc5\xa1estih letih vpisan v privatno malo \xc5\xa1olo pri \xc5\xa1olskih sestrah in je znal brati in pisati pred osnovnim \xc5\xa1olanjem. Kot osnovno\xc5\xa1olec je bil zbiratelj metuljev, znamk in fiktivni dopisovalec iz daljnih krajev, tudi Jamajke. Ko je leta 1933 kon\xc4\x8dal prvih pet razredov osnovne \xc5\xa1ole, je o\xc4\x8de sinovemu nadaljevanju \xc5\xa1olanja nasprotoval, toda mati se je zavzela, da se je \xc5\xa1olal v Ljubljani in leta 1933 uspe\xc5\xa1no opravil sprejemni izpit za vpis na Klasi\xc4\x8dno gimnazijo v Ljubljani. Bil je nagrajen za najbolj\xc5\xa1ega u\xc4\x8denca v oddelku z obi\xc4\x8dajno nagrado Mestne hranilnice. Med prostim \xc4\x8dasom je rad hodil v Kamni\xc5\xa1ke planine s prijatelji, ve\xc4\x8dkrat pa tudi sam. \xc4\x8ceprav je imel okrog sebe veliko prijateljev, je bil plah, miren, nevsiljiv in ne preve\xc4\x8d zgovoren. Vrstniki so ga imeli za mo\xc4\x8dno uti\xc5\xa1anega in odmaknjenega \xc4\x8dloveka, kar je bila posledica njegovega socialnega polo\xc5\xbeaja v mestni kamni\xc5\xa1ki dru\xc5\xbebi, \xc5\xa1e bolj pa njegovega zna\xc4\x8daja in doma\xc4\x8de vzgoje. _NEWLINE_Leta 1941 je hudo zbolel za plju\xc4\x8dnico, njegov najbolj\xc5\xa1i prijatelj France Krem\xc5\xbear ga je obiskoval v Kamniku in mu iz Ljubljane prina\xc5\xa1al zdravila in knjige. Leta 1941 je v Ljubljani spremljal \xc5\xa1tudentske demonstracije, ki jih je spro\xc5\xbeil voja\xc5\xa1ki udar v Beogradu. Njegov o\xc4\x8de je bil mobiliziran v vojsko in se 15. aprila iz Ljubljane vrnil domov. Kamnik so zasedli nem\xc5\xa1ki okupatorji, pesnik pa se je odselil v Ljubljano, kjer je nadaljeval \xc5\xa1olanje. Moral je nadoknaditi zamujeno in opraviti \xc5\xa1e 8. razred gimnazije, mature mu zaradi vojne ni bilo treba opravljati. Na slavistiko, kjer je bila ve\xc4\x8dina \xc5\xa1tudentov vklju\xc4\x8dena v OF, se je vpisal leta 1941. Z OF je bil povezan kot kr\xc5\xa1\xc4\x8danski socialist. Proti koncu zime je pri\xc5\xa1lo do reorganizacije OF na univerzi, do prvih odhodov v partizane in do aretacij, \xc4\x8desar se je Balanti\xc4\x8d zaradi svojega \xc5\xa1ibkega zdravja najbolj bal. Junija in julija leta 1942 so Italijani v Ljubljani izvedli mno\xc5\xbei\xc4\x8dne \xc4\x8distke, v tabori\xc5\xa1\xc4\x8da so morali tudi visoko\xc5\xa1olci, njega so odpeljali 27. junija v Gonars v Furlanski ni\xc5\xbeini. Novembra leta 1942 se je vrnil v Ljubljano, \xc5\xa1tudija ni nadaljeval zaradi prepovedi vpisa in depresivnih okoli\xc5\xa1\xc4\x8din. Razmere v uni\xc4\x8devalnem tabori\xc5\xa1\xc4\x8du in tragi\xc4\x8dno usodo Slovencev pod tujo okupacijo je izpovedal v Sonetih iz Gonarsa. _NEWLINE_Po vrnitvi je pod vplivom Krem\xc5\xbearja sprejel slu\xc5\xbebo va\xc5\xa1kega stra\xc5\xbearja v Grahovem, kjer je leta 1942 varoval cesto iz Cerknice v Stari trg. Ob kapitulaciji Italije septembra 1943 se je grahovska posadka z drugimi iz tega okoli\xc5\xa1a umaknila v Pudob pri Starem trgu. Tam so jih obkolile partizanske \xc4\x8dete, vendar se je Krem\xc5\xbearju in Balanti\xc4\x8du posre\xc4\x8dilo prebiti in se preko Rakeka vrniti v Ljubljano. Vklju\xc4\x8dil se je v na novo ustanovljeno slovensko domobranstvo. Nekaj \xc4\x8dasa je slu\xc5\xbeil na rudni\xc5\xa1kem bloku, v novembru pa s Krem\xc5\xbearjem ponovno od\xc5\xa1el v Grahovo. 23. novembra leta 1943 so bataljoni Tom\xc5\xa1i\xc4\x8deve brigade obkolili grahovsko postojanko in jo s topovi naslednjega dne uni\xc4\x8dili. V ognjenih zubljih Kraj\xc4\x8deve hi\xc5\xa1e, v kateri so se zadr\xc5\xbeevali domobranci, je med dvaintridesetimi \xc5\xbertvami zgorel tudi pesnik. Dva dni po tem so njegove neprepoznavne posmrtne ostanke pokopali v skupni grob na grahovskem pokopali\xc5\xa1\xc4\x8du._NEWLINE_Od leta 2015 naprej se po njem imenuje Knji\xc5\xbenica Franceta Balanti\xc4\x8da Kamnik.\n_START_SECTION_\nDelo\n_START_PARAGRAPH_\nS pesni\xc5\xa1tvom se je sre\xc4\x8dal v 6. razredu leta 1939. Leta 1940 se je pribli\xc5\xbeal doma\xc4\x8demu kulturnemu klubu, ki je deloval znotraj dru\xc5\xa1tva Bistrica in zahajal na literarne ve\xc4\x8dere, bral je svoje pesmi in se tako priklju\xc4\x8dil k literarnem zborniku  Bistrica. Tu je objavil tri pesmi, in sicer Veliki greh, Zaman in Sen o vrnitvi. Zgodnja poezija se je nagibala v subjektivnost in liri\xc4\x8dnost z ljubezensko tematiko in v kr\xc5\xa1\xc4\x8danstvo, kar se ka\xc5\xbee v pesmi V vro\xc4\x8dici. V svojih za\xc4\x8detkih je uporabljal sonetno obliko, to te\xc5\xbenjo poudarja sonetni cikel Krik iz teme. _NEWLINE_Leta 1940 pa je napisal nov sve\xc5\xbeenj ciklov \xc5\xa1estih sonetov Na blaznih poteh, ki so jo mentorji vsebinsko dojemali kot socialno udarno. Vsak sonet je samostojna pesem in ima svoj naslov: Zaznamovanci, Pesem starega bera\xc4\x8da, Obup, Vpra\xc5\xa1anje iz podzemlja, Teptana kri in Upanje. Razodevajo njegova tegobna stanja proletarske dru\xc5\xbeine._NEWLINE_Nekaj pesmi je posvetil tudi svoji prvi ljubezni, Marjetici, \xc5\xbeivahni dijakinji trgovske akademije. To so bile eroti\xc4\x8dno zasnovane liri\xc4\x8dne izpovedi in refleksivni utrinki, npr. Za teboj, Pridi, deklica, Marjetica, Najin \xc4\x8das je minil. \xc5\xa0e prej je imel eroti\xc4\x8dno razmerje s poro\xc4\x8deno \xc5\xbeensko, ki je izra\xc5\xbeeno v naslednjih pesmih: \xc4\x8crne gosli, Agonija ljubezni, Zublji nad prepadom in Dno._NEWLINE_Jeseni leta 1940 so Balanti\xc4\x8d in njegova prijatelja France Krem\xc5\xbear ter Marijan Tr\xc5\xa1ar med po\xc4\x8ditni\xc5\xa1kim bivanjem na Veliki planini snovali na\xc4\x8drt za Almanah, vendar ta ni nikoli iz\xc5\xa1el, saj se je vojna leta 1941 izostrila. V tem letu so nastale nekatere pesmi, pri\xc5\xa1tevamo jih med njegovo klasiko, tj. Ne najdem domov, Zasuta usta, Pot brez konca, Moje delo, \xc4\x8crne gosli. Eden izmed klju\xc4\x8dnih dogodkov je prodor njegove poezije v revijo Dom in svet. Pozimi leta 1941 je urednik Tine Debeljak dobro sprejel prve Balanti\xc4\x8deve pesmi in \xc5\xbee marca so iz\xc5\xa1le prve tri pesmi: Ne najdem domov, Dobrotni pramen in \xc5\xa1tirinajsti sonet Venca \xe2\x80\x93 Bogat sem kakor tihi glas pi\xc5\xa1\xc4\x8dali. Zasnoval je svoj prvenec Mu\xc5\xbeevna sem steblika poleti leta 1941 in v zbirko sprejel 24 pesmi in jih razdelil v tri cikle:  \xc5\xbdarki (10 pesmi), Daj me k ustom (10 pesmi) in \xc5\xbdalostni rog (4 pesmi), dodal pa je \xc5\xa1e pesem Sin kot samostojno enoto. Nanj je mo\xc4\x8dno vplivalo dobro poznavanje \xc4\x8de\xc5\xa1ke, slova\xc5\xa1ke ter kitajske lirike. Zgledoval se je po slovenskih pesnikih, kot so Oton \xc5\xbdupan\xc4\x8di\xc4\x8d in Alojz Gradnik, Anton Vodnik, Sre\xc4\x8dko Kosovel, Mile Klop\xc4\x8di\xc4\x8d, France Vodnik, Edvard Kocbek, Bo\xc5\xbeo Vodu\xc5\xa1ek in Jo\xc5\xbee Udovi\xc4\x8d. Izmed tujih pesnikov sta v ospredju predvsem Charles Baudelaire in Arthur Rimbaud._NEWLINE_Zbirka Mu\xc5\xbeevna steblika ni nikoli iz\xc5\xa1la, izid je prepre\xc4\x8dila Jugoslovanska zalo\xc5\xbeba leta 1943. Prva knjiga njegovih pesmi je iz\xc5\xa1la maja leta 1944 z naslovom V ognju groze plapolam. Tine Debeljak je v uvodni besedi poudarjal izjemnost njegove poezije, hkrati pa avtorja povezoval z domobranskim protikomunisti\xc4\x8dnim bojem. Ta povezava je ostala \xc5\xbeiva \xc5\xa1e v povojnem \xc4\x8dasu, ko ga je slovenska politi\xc4\x8dna emigracija razgla\xc5\xa1ala za svojega pesnika. Leta 1944 je iz\xc5\xa1la tudi bibliofilska izdaja Sonetni venec z ilustracijami Marijana Tr\xc5\xa1arja. _NEWLINE_Po drugi svetovni vojni se v javnosti o Balanti\xc4\x8du ni govorilo, njegovo poezijo so obravnavali le v akademskih seminarjih. Po vojni je postal simbol preganjane slovenske literature in duhovne opozicije. V Buenos Airesu je leta 1956 in 1976 iz\xc5\xa1el ponatis njegove poezije, v Ljubljani pa so \xc5\xbee natisnjeni izbor njegovih pesmi v uredni\xc5\xa1tvu Mitje Mejaka z naslovom Mu\xc5\xbeevna steblika leta 1966 uni\xc4\x8dili; ponovno so jo natisnili leta 1984. Kriti\xc4\x8dno izdajo Zbranih pesmih v uredni\xc5\xa1tvu Franceta Pibernika je pripravila leta 1991 Dr\xc5\xbeavna zalo\xc5\xbeba Slovenije.'